戲作簡朱天球
作者：吳則禮
朝代：宋

paragraphs: 江頭雪花一尺圍，不妨屋角梅垂垂。
江頭三日浪簸船，不妨老子被底眠。
權奇突兀衆所嗔，大是箇中英特人。
何曾論渠破與墮，餘生且辦擔板過。
嗟我星星復種種，四十八年環堵夢。
君看後省粱肉盤，只似蓽門葵莧供。
莫云儂詩太愁絕，半世全凴毛頴脱。
熟處難忘却自嫌，面目堪憎爲饒舌。
腐儒諸方飽行脚，習氣偶存言語縛。
獨憂湯餅喚睡魔，背貼蒲團鼻雷惡。
拈時勿著文字相，肯對癡兒誇伎倆。
屈宋真眼向前會，阿球端知有此事。